వచ్చే వారం మూడు ఐపీఓలు
-  దాదాపు రూ.800 కోట్ల సమీకరణే లక్ష్యం
  న్యూఢిల్లీ: స్టాక్‌ మార్కెట్లలో పెరిగిన మదుపరి సెంటిమెంట్‌ను ఒడిసి పట్టుకునేందుకు గాను వచ్చే వారం మూడు కంపెనీలు ఐపీఓ బాట పట్టనున్నాయి. పెన్నార్‌ ఇంజినీర్డ్‌ బిల్డింగ్‌ సిస్టమ్స్‌, శ్రీ పుష్కర్‌ కెమికల్స్‌ అండ్‌ ఫెర్టిలైజర్స్‌, నవ్‌కార్‌ కార్పొరేషన్‌ సంస్థలు దాదాపు రూ.800 కోట్ల మేర నిధుల సమీకరణకు పబ్లిక్‌ ఇష్యూకు రానున్నాయి. పెన్నార్‌ ఇంజినీర్డ్‌ బిల్డింగ్‌ సిస్టమ్స్‌, శ్రీ పుష్కర్‌ కెమికల్స్‌ అండ్‌ ఫెర్టిలైజర్స్‌ సంస్థల పబ్లిక్‌ ఇష్యూ బిడ్డింగ్‌ ప్రక్రియ ఆగస్టు25న మొదలై ఆగస్టు 27తో ముగియనుంది. కాగా నవ్‌కార్‌ కార్పొరేషన్‌ ఇష్యూ ఆగస్టు 24న ప్రారంభమై ఆగస్టు 27తో ముగియనుంది. ఈ నెలలో ఇప్పటికే పవర్‌మెక్‌ సంస్థ ఐపీఓ మార్కెట్లో సందడి చేసిన సంగతి తెలిసిందే. ఈ పబ్లిక్‌ ఇష్యూ ద్వారా పెన్నార్‌ ఇంజినీర్డ్‌ బిల్డింగ్‌ సిస్టమ్స్‌ తాజాగా షేర్లను జారీ చేయడం ద్వారా రూ.58 కోట్లను సమీకరించాలని నిర్ణయించింది. ఇందుకోసం ఐపీఓ ధరల శ్రేణిని రూ.170-178గా ప్రకటించింది. గరిష్ఠ ధర వద్ద కంపెనీ రూ.156 కోట్ల వరకు నిధలను సమీకరించే వీలుంది. మరోవైపు శ్రీ పుష్కర కెమికల్స్‌ అండ్‌ ఫెర్టిలైజర్స్‌ సంస్థ రూ.70 కోట్లను, నవకర్‌ సంస్థ రూ.510 కోట్లను సమీకరించాలని నిర్ణయించాయి. ఇందుకోసం నవకర్‌ ధరల శ్రేణిని రూ.147-155గా నిర్ణయించింది.ఈ సంస్థల షేర్లు బీఎస్‌ఈలోనూ, ఎన్‌ఎస్‌ఈలోనూ లిస్ట్‌ కానున్నాయి.
మీ స్నేహితులకు రికమెండ్ చెయ్యండి